Pobo kurdo

Os kurdos son un pobo iranio que se atopa na rexión montañosa de Kurdistán, no suroeste de Asia, esparexida principalmente entre os estados de Iraq, Turquía e Irán. Os kurdos son na súa maioría musulmáns sunnitas.

Son ao redor de trinta millóns de individuos, malia que non existe ningún censo onde consten de maneira fiable. Calcúlase que preto do 55% do total vive en Turquía, un 20% en Iraq e un 5% en Siria. Existe tamén unha importante diáspora kurda en Europa occidental, sobre todo en países como Alemaña, o Reino Unido ou Suecia.

A finais da primeira guerra mundial, na que apoiaron os aliados contra o Imperio Otomán, os kurdos conseguiron, por medio do tratado de Sèvres o recoñecemento da independencia do Kurdistán. Mais, este acordo internacional endexamais foi ratificado e foi substituído en troques polo tratado de Lausana, que repartiu o territorio kurdo entre Turquía, Iraq, Irán e Siria.

 Feitos da historia moderna kurda 
 Tratado de Sèvres, 10 de agosto de 1920. Estabelecía a creación dun Kurdistán independente que comprendese a Anatolia suroriental (ao sur do lago Van) e a rexión de Mosul, pero todo quedou en nada por diferenzas tribais e o rexeitamento do líder nacionalista turco Kemal Ataturk. Nese punto, os partidarios kurdos dividíronse entre os que querían manter a autonomía en Turquía e os que optaban por un estado independente.
 1945-1948: os kurdos pídenlle á ONU a autodeterminación do seu territorio.
 1945: fúndase a República Independente de Mahabad (Irán), dun ano de duración.
 1961-1970: revolta kurda en Iraq.
 1970: os kurdos logran o dominio dunha rexión autónoma en Iraq.
 1975-1991: Guerra entre os kurdos e as forzas armadas de Iraq.
 1978: Abdullah Öcalan funda o Partido dos Traballadores do Kurdistán (PKK), que comeza a operar en Turquía.
 Anos 1980: as guerrillas kurdas apoiadas pola OLP (Organización para a Liberación de Palestina) e con base en Siria, Iraq e Irán realizan centos de incursións armadas no sueste de Turquía.
 1984: o PKK desencadea unha guerra aberta contra Turquía
 1988: ataques con armas químicas aos kurdos iraquís por parte de Saddam Hussein.
 1991: trala Guerra do Golfo, varias faccións kurdas érguense contra Iraq.
 1992: faccións kurdas iraquís constitúen un Goberno.
 12 de abril de 1995: Parlamento kurdo no Exilio, constituído na Haia.
 Outubro 1998: Siria deixa de apoiar o PKK.
 Marzo de 1999: secuestrado en Kenya o líder kurdo Abdullah Öcalan. Xulgado en Turquía por alta traizón e asasinato, Öcalan foi condenado a morte, pero a sentenza foi substituída por cadea perpetua trala abolición da pena de morte en Turquía.

 Persoeiros kurdos históricos 
 Saladino (1138-1193) ou Salah al-Din Yusuf-al-Ayyubi. Fillo de Ayyub, gobernador de Tikrit, e sobriño de Shirkuh, lugartenente de Nur al-Din, señor de Siria (1146-1174). Shirkuh fíxose co control do Califato fatimí de Exipto (1169) nunha campaña militar costeada por Nur al-Din e o mesmo ano foi herdado por Saladino á morte do seu tío Shirkuh. Disolveu o Califato do Cairo (1171) e proclamado Sultán de Exipto, entrou en disputa con Nur al-Din, o seu señor. Á morte de Nur al-Din (1174) fíxose co poder en Siria, ao norte até Armenia, ao oeste Mosul e o Kurdistán (1186), e con gran parte dos Estados Cruzados (1187). O Sultán kurdo, líder do estado máis poderoso de Oriente, falece en Damasco.

Notas

 Véxase tamén 
 Ligazóns externas 
 Artigo en gara sobre a posible ilegalización do DTP 
 Claves da situación en Iraq 
 O conflito kurdo en Iraq 
 Consecuencias do problema kurdo para o futuro de Iraq 
 Construción e deconstrución nacional en Medio Oriente: o caso de Irak 


Categoría:Kurdistán
Categoría:Grupos étnicos de Armenia
Categoría:Grupos étnicos de Irán
Categoría:Grupos étnicos de Iraq
Categoría:Grupos étnicos de Siria
Categoría:Grupos étnicos de Turquía